Die hoop beskaam dalk nie | Netwerk24
Die hoop beskaam dalk nie
Vandag is ons tog te dankbaar dat die verkiesing, wat die nuus vir die afgelope paar maande oorheers het, uiteindelik verby is.
Natuurlik was die uitslae die volgende punt van bespreking, wat nogal ’n soet-suur smaak in die mond gelaat het. Groot partye wat heelwat steun verloor en kleiner partye wat wonderbaarlik steun gewen het.
Dit is egter kommerwekkend om te besef hoeveel mense nie gaan stem het nie. Dit is asof die landsburgers tou opgegooi het en duidelik nie meer vertroue in die politici, wat hulle daagliks faal, het nie.
Ondanks die eerste winterkoue wat reeds geknyp het en reën wat op stemdag oor bykans die hele land geval het, sou ’n mens verwag dat mense tog in belang van die land se toekoms hul kruisies sou gaan trek.
Die gure weer kon moontlik ’n groot rol gespeel het om kiesers van die stemmery te weerhou. Tog voel dit eerder asof die meeste landsburgers eenvoudig nie meer lus is vir die “sirkus” wat hom die afgelope tyd in Suid-Afrika afspeel nie.
Nou is die vraag egter: Wat gaan nou gebeur? Is die leierskap in staat om die situasie waarin die land verkeer, radikaal om te keer? Of gaan ons voortploeter? Wag daar ’n opwindende tyd vir Suid-Afrika?
Soveel gemengde gevoelens het ons lanklaas beleef – onsekerheid, opgewondenheid, moedeloosheid, vrolikheid en selfs so ’n tikkie positiwiteit.
Dit is belangrik om verbete aan te hou hoop, met die oog daarop dat dinge dalk radikaal in die guns van die landsburger kan verander.